《和颖叔游浮丘观》
宋代·郭祥正

潭潭洞天门，孰出朱明右。突疑云翼张，竦见冰骨瘦。

飞仙时往来，别有通海窦。此事仅传闻，世人岂能觏。

攲檐榛棘合，坏壁青红旧。汲泉炼丹处，颓废无完甃。

不逢博物人，妙迹谁复究。黄冠禀使者，乘时力营构。

飞阁凌沧波，诛林逐群狖。松萝翠欲滴，兰茝芬可嗅。

秋蟾助馀魄，蓬岛分小岫。披披宿霭散，泠泠诸籁奏。

超然俗虑息，挥手出宇宙。况逢老集仙，气夺天下秀。

落笔诚千言，霹雳震白昼。于兹惜分携，作恶须掺袖。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。